b"\n_START_ARTICLE_\nCarrer porxat de Vila-robau\n_START_SECTION_\nDescripci\xc3\xb3\n_START_PARAGRAPH_\n\xc3\x89s un carrer situat dins del poble de Vila-robau, a l'extrem nord-oest de Ventall\xc3\xb3 al qual pertany. El tra\xc3\xa7at del carrer travessa el nucli antic del poble de sud a nord, des de la pla\xc3\xa7a de Sant Andreu._NEWLINE_Es tracta d'un carrer estret format per dos trams diferenciats, que discorre per la part de llevant del nucli antic. El tram inicial \xc3\xa9s m\xc3\xa9s llarg que el posterior i consta de dues parts diferenciades, una primera completament tancada seguida d'una altra part porticada. L'inici del carrer des de la pla\xc3\xa7a ha estat restaurat. Est\xc3\xa0 cobert amb una volta de can\xc3\xb3 arrebossada i emblanquinada, i presenta un arc de mig punt bastit amb dovelles just a l'acc\xc3\xa9s. El seg\xc3\xbcent tram s'estreny respecte al tram inicial i presenta una llarga i estreta volta d'arc rebaixat, bastida amb pedra sense desbastar lligada amb abundant morter de cal\xc3\xa7._NEWLINE_La volta conserva restes de l'encofrat utilitzat per bastir-la, tot i que amb alguna reforma recent. Totes dues voltes estan recolzades als murs dels edificis ve\xc3\xafns. A partir d'aqu\xc3\xad, el carrer \xc3\xa9s porticat i continua presentant volta rebaixada, en aquest cas arrebossada. Per la banda de llevant, aquesta volta est\xc3\xa0 sostinguda per dos pilars rectangulars bastits amb pedra desbastada i refets amb maons. Els pilars estan enlla\xc3\xa7ats per dos grans arcs rebaixats, que obren el carrer cap a la banda oriental del nucli. Al mur de ponent hi ha la porta d'acc\xc3\xa9s a l'habitatge en el que la volta es recolza. L'\xc3\xbaltim tram del carrer, for\xc3\xa7a m\xc3\xa9s curt, est\xc3\xa0 situat a escassa dist\xc3\xa0ncia del davanter, per\xc3\xb2 entre tots hi ha un tram descobert. Est\xc3\xa0 cobert amb una volta de can\xc3\xb3 bastida amb pedra i conserva restes de l'encanyissat original. \xc3\x89s probable que aquest tram del carrer es pugui identificar amb un portal de l'antic recinte emmurallat del poble. Pel que fa al paviment del carrer, actualment est\xc3\xa0 completament restaurat, per\xc3\xb2 es tracta d'un paviment empedrat. El paviment del tram porticat \xc3\xa9s esglaonat, salvant aix\xc3\xad el desnivell entre l'interior i l'exterior del nucli."